Document ID: 31994D0994

ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Νοεμβρίου 1994 με την οποία επιτρέπεται στην Πορτογαλία να χορηγήσει ενισχύσεις υπέρ της βιομηχανίας άνθρακα για το έτος 1994 (Το κείμενο στην πορτογαλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ) (94/994/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 3632/93/ΕΚΑΧ της Επιτροπής της 28ης Δεκεμβρίου 1993 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίαςάνθρακα (1), και ιδίως το άρθρο 2 παράγραφος 1 και το άρθρο 9,
Εκτιμώντας ότι:
I
Η Πορτογαλία υπέβαλε στην Επιτροπή, με επιστολή της 5ης Αυγούστου 1994 και σύμφωνα με το άρθρο 8 παράγραφος 1 της απόφασης αριθ. 3632/93/ΕΚΑΧ, σχέδιο συρρίκνωσης της δραστηριότητας της ανθρακοβιομηχανίας της.
Η Πορτογαλία κοινοποίησε στην Επιτροπή, με την εν λόγω επιστολή και σύμφωνα με το άρθρο 9 παράγραφος 1 της απόφασης αριθ. 3632/93/ΕΚΑΧ, τις χρηματοδοτικές παρεμβάσεις που προτίθεται να πραγματοποιήσει υπέρ της βιομηχανίας άνθρακα στη διάρκεια του 1994.
Δυνάμει της αποφάσεως αριθ. 3632/93/ΕΚΑΧ, η Επιτροπή:
- εκφέρει γνώμη για τη συμμόρφωση του σχεδίου συρρίκνωσης της δραστηριότητας προς τους γενικούς και ειδικούς στόχους της απόφασης,
- αποφαίνεται επί των ακόλουθων χρηματοδοτικών μέτρων:
- ενίσχυση προς την επιχείρηση "Carbonifera do Douro" για την κάλυψη των ζημιών εκμετάλλευσης, του έτους 1994, ύψους 358 651 000 εσκούδος,
- ενίσχυση προς την επιχείρηση "Carbonifera do Douro", ύψους 700 εκατομμυρίων εσκούδος, για το έτος 1994, η οποία θα καλύψει τις έκτακτες αποζημιώσεις που πρόκειται να καταβληθούν στους εργαζόμενους που θα απωλέσουν την εργασία τους συνεπεία των μέτρων αναδιάρθρωσης της βιομηχανίας άνθρακα της Πορτογαλίας.
Τα σχεδιαζόμενα από την Πορτογαλία χρηματοδοτικά μέτρα υπέρ της βιομηχανίας άνθρακα ανταποκρίνονται στις διατάξεις του άρθρου 1 παράγραφος 1 της απόφασης αριθ. 3632/93/ΕΚΑΧ. Η Επιτροπή οφείλει, ως εκ τούτου, να αποφανθεί επί του προκειμένου, βάσει του άρθρου 9 παράγραφος 4 της εν λόγω απόφασης, για το κατά πόσον τα μέτρα συμμορφούνται προς τους στόχους και τα κριτήρια της απόφασης και κατά πόσον συμβιβάζονται με την εύρρυθμη λειτουργία της κοινής αγοράς.
II
Το κοινοποιηθέν από την Πορτογαλία σχέδιο συρρίκνωσης της δραστηριότητας πρέπει να εξετασθεί ως προς τους γενικούς στόχους που τάσσονται στο άρθρο 2 παράγραφος 1 και τα ειδικά κριτήρια και τους ειδικούς στόχους που τάσσονται στο άρθρο 4 της απόφασης αριθ. 3632/93/ΕΚΑΧ.
Η πορτογαλική παραγωγή άνθρακα συγκεντρώνεται σχεδόν αποκλειστικώς στην επιχείρηση Carbonifera do Douro, που εκμεταλλεύεται τα ορυχεία της λεκάνης Pejao και της Sao Pedro da Cova. Από τα τέλη της δεκαετίας του 1980, η εν λόγω επιχείρηση υπέστη ζημίες εκμετάλλευσης που καλύφθηκαν από κρατικές ενισχύσεις. Οι ζημίες αυτές οφείλονται κυρίως στις γεωλογικές συνθήκες, στη σταδιακή εξάντληση των πόρων, στις δυσκολίες διάθεσης της παραγωγής και στην κατώτερη ποιότητα του άνθρακα. Ο συνδυασμός των εν λόγω παραγόντων απετέλεσε εμπόδιο για την οικονομική βιωσιμότητα της εκμετάλλευσης. Εξάλλου, ο μεγαλύτερος -και σχεδόν μοναδικός- πελάτης της επιχείρησης, η Electricidade de Portugal, θα μετασκευάσει το θερμοηλεκτρικό της σταθμό της Tapada do Outeiro ώστε να χρησιμοποιεί φυσικό αέριο, οπότε ο εξορυσσόμενος άνθρακας θα παραμείνει αζήτητος.
Το πορτογαλικό υπουργικό συμβούλιο εξέτασε στις4 Οκτωβρίου 1990 το στρατηγικό σχέδιο της επιχείρησης Carbonifera do Douro. Το σχέδιο αυτό αποσκοπεί στη σταδιακή περιστολή της παραγωγής και στην περικοπή της εργατικής δύναμης του ορυχείου της Germunde το χρονικό διάστημα που καλύπτει καταρχήν την περίοδο 1990 έως 1994, έτος κατά το οποίο προβλέπεται να κλείσει οριστικά. Το υπουργικό συμβούλιο επωφελήθη της περιστάσεως για να εγκρίνει σχέδιο δράσης προς ανάπτυξη νέων δραστηριοτήτων που θα συμβάλουν στη βελτίωση των συνθηκών απασχόλησης στην περιφέρεια του Castelo de Paiva και στην αντιστάθμιση, τοιουτοτρόπως, της απώλειας δραστηριότητας που θα προκαλέσει το κλείσιμο του ορυχείου.
Το σχέδιο συρρίκνωσης της δραστηριότητας της πορτογαλικής ανθρακοβιομηχανίας, το οποίο κοινοποιήθηκε από την Πορτογαλία με επιστολή της 5ης Αυγούστου 1994, επιβεβαιώνει το στρατηγικό σχέδιο της μοναδικής επιχείρησης Carbonifera do Douro, που κατατέθηκε στις 16 Απριλίου 1991 στην Επιτροπή, κατόπιν αιτήσεώς της με την απόφαση 91/2/ΕΚΑΚ (2).
Το σχέδιο αυτό συρρίκνωσης της δραστηριότητας προβλέπει το οριστικό κλείσιμο του ορυχείου της Germunde το 1995. Η κατά ένα έτος καθυστέρηση έναντι της ημερομηνίας που προβλεπόταν στο στρατηγικό σχέδιο δικαιολογείται από την αντίστοιχη καθυστέρηση στη μετασκευή του θερμοηλεκτρικού σταθμού ώστε να χρησιμοποιεί αέριο.
Επειδή η επιχείρηση Carbonifera do Douro δεν είναι σε θέση να βελτιώσει την οικονομική της βιωσιμότητα με την περιστολή του κόστους παραγωγής, όπως προβλέπεται στο άρθρο 3 παράγραφος 2 της απόφασης αριθ. 3632/93/ΕΚΑΧ, οφείλει να συρρικνώσει τη δραστηριότητά της. Σύμφωνα με το άρθρο 4 της εν λόγω απόφασης, προκειμένου οι ενισχύσεις που αποβλέπουν στην κάλυψη του κόστους παραγωγής της επιχείρησης να συμβιβάζονται με την κοινή αγορά με την επιφύλαξη της συμμόρφωσής τους προς τις διατάξεις του άρθρου 3 παράγραφος 1 της ίδιας απόφασης, πρέπει να εντάσσονται σε σχέδιο κλεισίματος μονάδων με τασσόμενη προθεσμία πριν από τη λήξη της ισχύος απόφασης αριθ. 3632/93/ΕΚΑΧ.
Επειδή πληρούνται οι όροι αυτοί, το κοινοποιηθέν από την Πορτογαλία σχέδιο περιστολής της δραστηριότητας συμβιβάζεται με τους γενικούς στόχους και τα ειδικά κριτήρια και στόχους της απόφασης αριθ. 3632/93/ΕΚΑΧ.
III
Η επιχείρηση Carbonifera do Douro έχει προβλέψει, για το οικονομικό έτος 1994 και για το τμήμα των τρεχουσών δραστηριοτήτων της που συνδέονται με την παραγωγή 140 000 τόνων άνθρακα, αρνητικά αποτελέσματα του λογαριασμού εκμετάλλευσης, που αναφέρονται σε 358 651 000 εσκούδος.
Η ενίσχυση που προορίζεται για την κάλυψη των ζημιών εκμετάλλευσης πρέπει να αξιολογηθεί ως προς τους στόχους της απόφασης αριθ. 3632/93/ΕΚΑΧ, ιδίως τους αναφερόμενους στο άρθρο 2 παράγραφος 1, στο πλαίσιο εφαρμογής του σχεδίου συρρίκνωσης της δραστηριότητας της πορτογαλικής ανθρακοβιομηχανίας, όπως αυτό γνωστοποιήθηκε στην Επιτροπή.
Η ενίσχυση αυτή συμβάλει στην επίλυση των κοινωνικής και περιφερειακής φύσης προβλημάτων που συνδέονται με τη συρρίκνωση δραστηριότητας παραγωγικών μονάδων, σύμφωνα με το άρθρο 2 παράγραφος 1 δεύτερη περίπτωση της εν λόγω απόφασης.
Η σημειωθείσα το 1994 εξέλιξη της παραγωγής και του εργατικού δυναμικού αντιστοιχεί σε κάμψη αντιστοίχως κατά 15 και 16 % έναντι των επιπέδων του 1993 και ανταποκρίνεται στις προβλεφθείσες στο σχέδιο κλεισίματος μονάδων περικοπές.
Η σκοπούμενη ενίσχυση θα καλύψει την υφιστάμενη διαφορά μεταξύ του μέσου προβλέψιμου κόστους και των μέσων προβλέψιμων εσόδων για κάθε παραγόμενο τόνο. Δεν θα υπερβεί τις προβλέψιμες ζημίες εκμετάλλευσης και, επομένως, πληροί τις προϋποθέσεις του άρθρου 3 παράγραφος 1 πρώτη περίπτωση της απόφασης αριθ. 3632/93/ΕΚΑΧ. Η Επιτροπή επαλήθευσε ότι πληρούνται και οι υπόλοιποι όροι που προβλέπονται στο άρθρο 3 παράγραφος 1 της εν λόγω απόφασης.
Η προσαρμογή αυτού του ποσού ενίσχυσης σε φθίνουσα παραγωγή άνθρακα, ο μεταβατικός χαρακτήρας της καθώς και η εφαρμογή σαφώς καθορισμένου προγράμματος κλεισίματος μονάδων συμμορφούνται προς τους όρους εφαρμογής της απόφασης αριθ. 3632/93/ΕΚΑΧ. Η ενίσχυση για την κάλυψη των ζημιών εκμετάλλευσης διευκολύνει τη συνέχιση του σχεδίου συρρίκνωσης της δραστηριότητας της πορτογαλικής βιομηχανίας άνθρακα.
Με βάση τα ανωτέρω, καθώς και τις πληροφορίες που διεβίβασαν οι πορτογαλικές αρχές, η προβλεπόμενη για το 1994 ενίσχυση προς την τρέχουσα παραγωγή της πορτογαλικής βιομηχανίας άνθρακα συμβιβάζεται με τους στόχους της απόφασης αριθ. 3632/93/ΕΚΑΧ και με την εύρρυθμη λειτουργία της κοινής αγοράς.
IV
Η ενίσχυση για την κάλυψη των εκτάκτων κοινωνικών δαπανών, που ανέρχεται σε ποσό 700 000 000 εσκούδος, προορίζεται να χρηματοδοτήσει εν μέρει τις αποζημιώσεις που πρόκειται να καταβληθούν σε περίπου 450 εργαζόμενους της επιχείρησης Carbonifera do Douro, τα οποία θα αναγκασθούν να αποσυρθούν από την εργασία τους πριν από τις 31 Δεκεμβρίου 1994 λόγω της υλοποίησης του σχεδίου κλεισίματος των ορυχείων της επιχείρησης, που προβλέπεται για το 1995.
Αυτές οι χρηματοδοτικές παρεμβάσεις δεν συνδέονται με την τρέχουσα παραγωγή και πρέπει να θεωρούνται ως επιβαρύνσεις απότοκοι του παρελθόντος. Σύμφωνα με το άρθρο 5 παράγραφος 1 της απόφασης αριθ. 3632/93/ΕΚΑΧ, οι ενισχύσεις αυτές που αναφέρονται ρητώς στο παράρτημα της εν λόγω απόφασης, δηλαδή οι επιβαρύνσεις από κοινωνικές παροχές λόγω συνταξιοδότησης εργαζομένων προ του νομίμου ορίου ηλικίας, οι λοιπές έκτακτες δαπάνες για τους εργαζόμενους που χάνουν την εργασία τους συνεπεία αναδιαρθρώσεως και εξορθολογισμού, οι συντάξεις και αποζημιώσεις που καταβάλλονται εκτός του νομίμου συστήματος προς τους εργαζομένους που χάνουν την εργασία τους συνεπεία αναδιαρθρώσεως και εξορθολογισμού, και προς εκείνους που είλκαν δικαιώματα προ των αναδιαρθρώσεων, μπορεί να θεωρηθούν ότι συμβιβάζονται με την κοινή αγορά μόνον εφόσον το ύψος τους δεν υπερβαίνει τις αντίστοιχες δαπάνες των αναφερόμενων μέτρων.
V
Κατά συνέπεια, οι ενισχύσεις που σχεδιάζει να χορηγήσει η Πορτογαλία προς τη βιομηχανία άνθρακα για το έτος 1994 συμβιβάζονται με την εύρρυθμη λειτουργία της κοινής αγοράς.
Σύμφωνα με το άρθρο 3 παράγραφος 1 δεύτερη περίπτωση και το άρθρο 9 παράγραφοι 2 και 3 της απόφασης αριθ. 3632/93/ΕΚΑΧ, η Επιτροπή πρέπει να βεβαιωθεί ότι η εγκρινόμενη ενίσχυση προς την τρέχουσα παραγωγή ανταποκρίνεται αποκλειστικά και μόνο στους τασσόμενους στο άρθρο 4 της εν λόγω απόφασης σκοπούς. Προς τούτο, πρέπει να πληροφορηθεί το ποσό και τον τρόπο κατανομής των πληρωμών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Πορτογαλία να χορηγήσει προς τη βιομηχανία άνθρακα, για το ημερολογιακό έτος 1994, ενισχύσεις ύψους 1 058 651 000 εσκούδος.
Το συνολικό αυτό ποσό αναλύεται ως εξής:
- ενίσχυση ύψους 358 651 000 εσκούδος για την κάλυψη των ζημιών εκμετάλλευσης της επιχείρησης Carbonifera do Douro,
- ενίσχυση ύψους 700 000 εσκούδος, προοριζόμενη να καλύψει τις αποζημιώσεις που θα καταβληθούν στους εργαζόμενους που θα απωλέσουν την εργασία τους κατόπιν του κλιμακούμενου κλεισίματος των μεταλλευτικών μονάδων της επιχείρησης Carbonifera do Douro.
Άρθρο 2
Η Πορτογαλία γνωστοποιεί στην Επιτροπή, το αργότερο στις 30 Ιουνίου 1995, το ύψος της πράγματι καταβληθείσας ενίσχυσης για το έτος 1994.
Άρθρο 3
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 3 Νοεμβρίου 1994.

Labels: 1
4
19
14
0
18